Haldia Tata Steel: হলদিয়ায় ফের শ্রমিক বিক্ষোভ, এবার টাটা স্টিলে

হলদিয়া: শিল্পবান্ধব পরিবেশের ব্যাঘাত ঘটানোয় ইতিমধ্যেই পুলিসের হাতে ধৃত হলদিয়ার দুই তৃণমূল শ্রমিক নেতাকে দল থেকে ‘সাসপেন্ড’ করা হয়েছে। সেই রেশ কাটতে না কাটতেই শ্রমিক বিক্ষোভ দেখা গেল হলদিয়ায়। এবার টাটা স্টিল কারখানায় বেতন বৃদ্ধির দাবিতে বিক্ষোভ দেখালেন ঠিকা শ্রমিকরা।

কোনওভাবেই শিল্পবিরোধী অশান্তি বরদাস্ত করা হবে না এমনই নির্দেশ মুখ্যমন্ত্রী মমতা বন্দ্যোপাধ্যায়ের। তারপরও একশ্রেণির নেতাকর্মী নিয়মিত তোলাবাজি-অবৈধ কাজে জড়িত রয়েছেন৷ সেই সব নেতাদের বিরুদ্ধে ব্যবস্থা নেওয়া শুরু হয়েছে। ঠিক তার ২৪ ঘণ্টার মধ্যে বুধবার সকাল থেকেই টাটা স্টিল কারখানায় শ্রমিক বিক্ষোভ নতুন করে দানা বাঁধছে।

আরও পড়ুন: Haldia TMC: হলদিয়ার ধৃত ২ তৃণমূল শ্রমিক নেতাকে সাসপেন্ড করল দল

তাঁদের দাবি, দীর্ঘদিন ধরে বেতন বাড়েনি। এই লকডাউনের বাজারে বেতন না বাড়লে খুব সমস্যায় পড়তে হচ্ছে তাঁদের। সকাল থেকেই তাঁরা কারখানার গেটের সামনে প্রায় ঘণ্টাখানেক বিক্ষোভ দেখান। শ্রমিকদের অভিযোগ, গ্রেফতার হওয়া আইএনটিটিইউসি -এর তমলুক সাংগঠনিক জেলা সভাপতি তাপস মাইতি মঙ্গলবার নতুন যে দাবিসনদ কারখানা কর্তৃপক্ষের কাছে জমা দেন, তা শ্রমিক স্বার্থ বিরোধী।